ออมสินเผยมีคนร้ายเข้าทำความเสียหายพระบรมราชานุสาวรีย์ร.6
ธนาคารออมสินเผยมีคนร้ายจิตไม่สมประกอบเข้าทำความเสียหาย พระบรมราชานุสาวรีย์ พระบาทสมเด็จพระมงกุฎเกล้าเจ้าอยู่หัว
27 ต.ค. 2558

ธนาคารออมสินเผยมีคนร้ายจิตไม่สมประกอบเข้าทำความเสียหาย พระบรมราชานุสาวรีย์ พระบาทสมเด็จพระมงกุฎเกล้าเจ้าอยู่หัว
เมื่อวันที่ 27 ต.ค. ธนาคารออมสินได้เผยแพร่ประกาศว่า ตามที่มีเหตุการณ์คนร้ายจิตไม่สมประกอบลอบเข้ามาทำความเสียหายให้เกิดขึ้นกับพระบรมราชานุสาวรีย์ พระบาทสมเด็จพระมงกุฎเกล้าเจ้าอยู่หัว อันเป็นที่เคารพสักการะยิ่งของชาวธนาคารออมสิน เมื่อยามวิกาล ในเวลาประมาณ 03.00 น. นั้น บัดนี้หน่วยรักษาความปลอดภัย และสน.บางซื่อ ได้ควบคุมตัวคนร้ายไว้ได้แล้ว และกำลังดำเนินการสอบสวนขั้นตอนต่อไป
สำหรับการสำรวจความเสียหายที่เกิดขึ้น พบว่า พระบรมราชานุสาวรีย์ มีความเสียหายที่ข้อพระกร โดยพระหัตถ์ด้านซ้ายซึ่งทรงพระแสงขรรค์ชัยศรี ได้หลุดออกจากองค์พระบรมรูป ซึ่งธนาคารจะได้ดำเนินการบูรณะซ่อมแซมอย่างเร่งด่วน โดยขณะนี้ได้ประสานเบื้องต้นกับประติมากรอาวุโสผู้ปั้นหล่อพระบรมรูปเป็นที่เรียบร้อยแล้ว และจะเร่งดำเนินการให้การบูรณะเป็นไปอย่างถูกต้องตามหลักวิชาการและสมพระเกียรติต่อไป
โดยในวันนี้ธนาคารจะประกอบพิธีบวงสรวงเพื่อขอขมาต่อดวงวิญญาณพระบาทสมเด็จพระมงกุฎเกล้าเจ้าอยู่หัว ที่เกิดเหตุการณ์ไม่คาดคิดดังกล่าวอันเป็นการลบหลู่ล่วงเกินพระบรมราชานุสาวรีย์ที่ชาวออมสินเคารพสักการะ